Thomas Danielsen (V), 2023-10-26:
Tak for ordet.
Jeg vil gerne indledningsvis takke ordførerne for den positive modtagelse, der har været af lovforslaget.
Der findes derfor ikke en taxa til lokal kørsel på mange af de her øer.
Her giver taxiloven ikke mening.
Den udgør derimod en hindring for adgangen til transport på øerne, og sådan skal det naturligvis ikke være.
Formålet med lovforslaget er derfor at give mulighed for at undtage øer, som ikke er bro- eller landfaste, fra taxilovens anvendelsesområde, så beboerne har mulighed for at tilbyde kørsel uden at skulle leve op til taxilovens krav.
Det er – bare for at sige det – ikke en fritagelse fra at betale skat af indtægterne fra kørslen.
Det er også en forudsætning, at der ikke er nogen taxakørsel i almindelighed i forvejen.
Det er kort sagt en pragmatisk måde at løse et konkret problem på, og det gør livet på øerne lettere, og den slags skal vi have mere af.
Det var også det, som samrådet i går til dels handlede om, i forhold til kollektiv mobilitet.
Her øger vi altså mobilitetsmulighederne i nogle af de egne af Danmark, hvor det er allerallervanskeligst at opnå.
SF fremhævede Sammenslutningen af Danske Småøers høringssvar, og det er fuldt forståeligt.
Man kalder det jo en taxa, men det er reelt ikke taxakørsel, som Anholt Taxi udfører.
Det er en særaftale, de har lavet med et trafikselskab via Norddjurs Kommune, og det kan de bare fortsætte med, hvis de ønsker det.
Det her er et fuldstændig frivilligt tilbud til den enkelte økommune eller den enkelte ø, som er en del af en kommune.
Hvis man søger om det her med at kunne blive fritaget for taxiloven, kan man altså opnå det.
Det er der en lang række fordele ved.
Man kan i forbindelse med en øfestival gå sammen ti frivillige, der vil køre taxakørsel i form af sådan en økørselsordning, hvor man simpelt hen kan sætte en magnet på siden af døren, hvorpå der står øtaxa og et MobilePay-nummer.
Og så kan man lige pludselig sikre en mobilitetsmulighed, som er fleksibel, og som ikke er omkostningstung med taxameter, sædefølere, vognmandstilladelse og alt, hvad der ellers er af forhindringer for, at det kan lade sig gøre i dag med den slags muligheder.
Enhedslisten frygter en udvidelse af rammen for, hvor man kan benytte sig af denne ordning.
Og der kan jeg sige, at hvis man ser på lovforslaget, som er omdelt foran jer på bordene – forslag til lov om ændring af taxiloven – kan man se, at der jo står i stk. 3, at vi fastsætter reglerne til at omfatte øer, der ikke er bro- eller landfaste.
Nye Borgerlige nævnte Nordjylland.
Og Nordjylland er jo brofast, hvorfor de ikke er indbefattet af denne ordning.
Lidt firkantet sagt gælder det for alle øer, der er mindre end Bornholm.
De vil have mulighed for at ansøge, hvis der ikke er taxakørsel i almindelighed, og så bliver vurderingen truffet derudfra.
Enhedslisten spørger også, om vi skal have en solnedgangsklausul, eller om det skal laves om til sådan en midlertidig ordning.
Det er jeg indædt modstander af.
Jeg har den holdning, at hvis vi laver lovgivning, laver vi lovgivning.
Virker den ikke, jamen så laver vi den om.
Og er der noget, der skal laves tilpasninger på, gælder det for al lovgivning, og så kigger vi på det.
Dansk Folkeparti efterspørger mere generelle drøftelser i forhold til mobilitet i landdistrikterne, og det kommer der i den grad.
Jeg har netop nedsat et ekspertpanel, som i den første udredningsfase skal komme med et idékatalog om, hvordan vi kan tænke på kreative mobilitetsløsninger rundtom i hele landet.
Det er et udtryk for, at hvis vi skal sikre kollektiv mobilitet i hele Danmark, bør vi kigge på øerne på én måde, landdistrikterne på en anden måde og byerne på en tredje måde.
Vi bør kaste op i luften, hvordan vi som en del af den kollektive trafik vil acceptere samkørsel, elløbehjul, delebilsordninger og alt muligt andet på en helt anden måde, end vi tænker i dag.
Derfor skal vi tænke på en ny måde.
Det vil sige, at det ikke hedder kollektiv trafik i traditionel forstand, som vi ser det i dag med busser og flextaxi osv.
Vi bliver nødt til at kalde det kollektiv mobilitet i sin helhed, hvis vi skal kunne tilgodese alle egne af Danmark.
Alternativet nævner også, at der jo var visse bekymringer på visse øer.
Og den bekymring mener jeg at vi har taget hånd om, eftersom det er en frivillig ordning.
Altså, man kan jo bare vælge ikke at bede om at få ophævet taxiloven, og så er det ikke noget, vi pålægger nogen.
Så jeg glæder mig til udvalgsbehandlingen af lovforslaget og takker endnu en gang for den positive modtagelse fra ordførerne.